
Naturfag 2: Kjemiske reaksjoner, stråling og praksiser i naturfag 8-13 er utviklet spesielt for deg som underviser i naturfag på ungdomstrinnet og Vg1, og som har noe fordypning i naturfag fra før. Undervisningen tar utgangspunkt i læreplanverket Kunnskapsløftet LK20 og vil integrere kjerneelementene naturvitenskaplige praksiser og tenkemåter, energi og materie og teknologi med de tverrfaglige temaene demokrati og medborgerskap og folkehelse og livsmestring. Emnet gir innføring i kjemiske bindinger og reaksjoner, bølger, stråling og radioaktivitet, verdensrommet og trådløs kommunikasjon, og knytter temaene til didaktiske refleksjoner og undervisning i naturfag i skolen. Gjennom emnet får du trening i å koble utforskende arbeid med naturvitenskapelige praksiser, med særlig vekt på forklaringer, argumentasjon og kritisk tenkning.
NAT4030 er det første av to emner som utgjør Naturfag 2 under Utdanningsdirektoratets Kompetanse for kvalitet. Til sammen gir NAT4030 og NAT4040 et solid faglig og fagdidaktisk fundament for undervisning av skolens naturfag på ungdomstrinnet og Vg1. UiO tilbyr også Naturfag 1 for kandidater uten fordypning i naturfag fra før. For kandidater som tar Naturfag 1 på UiO, vil Naturfag 2 være en videreføring med god progresjon mellom kursene.

Når du har fullført emnet, har du tilegnet deg følgende kompetanse:
Kunnskap
· Du kan forklare sentrale begreper og sammenhenger innenfor temaene bølger, stråling og radioaktivitet, verdensrommet og trådløs kommunikasjon
· Du kan gjøre rede for ulike former for kjemiske bindinger og hvordan de påvirker stoffers egenskaper
· Du kan gjøre rede for vanlige typer kjemiske reaksjoner og forklare sammenhengen mellom observasjoner og det som skjer på partikkelnivået
· Du kan drøfte sosiovitenskapelige problemstillinger innenfor kjerneelementene energi og materie og teknologi, og forklare hvordan slike problemstillinger kan knyttes til demokrati og medborgerskap og folkehelse og livsmestring i undervisningen
· Du kan forklare hva naturvitenskapelige praksiser og tenkemåter er, og gjøre rede for hvordan de kan integreres i undervisning med kjerneelementene energi og materie og teknologi

